S-82/2012

Mál þetta, sem var dómtekið 16. maí sl., höfðaði sýslumaðurinn á Akureyri hér fyrir dómi þann 27. mars sl., með ákæru á hendur X,

„fyrir fíkniefnalagabrot, með því að hafa miðvikudaginn 12. október 2011, verið með í vörslum sínum á heimili sínu að [...] á Akureyri, 60 grömm af amfetamíni, 42,80 grömm af ecstasy, 3 töflur af ecstasy, 12,70 grömm af maríhúana og 1,10 gramm af tóbaksblönduðu kannabisefni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 201, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 21.463, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Mál nr. S-83/2012 var sameinað þessu. Það höfðaði sami sýslumaður gegn ákærða þann 28. mars sl.,

„fyrir eftirtalin umferðar- og fíkniefnalagabrot:

I.

Með því að hafa sunnudaginn 29. janúar 2012, ekið bifreiðinni [...], undir áhrifum fíkniefna, (í blóði mældist amfetamín 225 ng/ml, MDMA 240 ng/ml, metýlfendíat 20 ng/ml og tetrahýdrókannabínól 1,1 ng/ml) og án ökuréttar vestur Suðurlandsbraut í Reykjavík og suður Kringlumýrarbraut, þar sem lögreglan stöðvaði akstur hans við Bústaðaveg, án þess að vera með skráningarnúmer framan á bifreiðinni og með blá númeraljós á skráningarnúmerinu að aftan.

Telst þetta varða við 1. mgr., sbr. 2. mgr. 45. gr. A, og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 66, 2006 og 19. gr. reglugerðar nr. 751/2003 um skráningu ökutækja og 7. gr. liður 07.01 (13) reglugerðar nr. 822, 2004, um gerð og búnað ökutækja.

II.

Með því að hafa ofangreindan dag verið með í vörslum sínum í nefndri bifreið þar sem lögreglan stöðvaði akstur hans, 15,58 grömm af ecstasy, 16 töflur af ecstasy, 10,49 grömm af maríhúana, 7,16 grömm af hassi og 19,75 grömm af amfetamíni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 201, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 22.088, 22.091 og 22.092, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Mál nr. S-115/2012 var sameinað þessu máli. Það höfðaði sami sýslumaður gegn ákærða þann 14. maí sl.,

„fyrir umferðarlagabrot, með því að hafa föstudagskvöldið 23. mars 2012, ekið bifreiðinni [...], án ökuréttar og undir áhrifum fíkniefna, (í blóði mældist amfetamín 95 ng/ml., kókaín 75 ng/ml., MDMA 150 ng/ml. og tetrahýdrókannabínól 1,1 ng/ml.) austur Þingvallastræti á Akureyri, þar sem lögreglan stöðvaði akstur hans á móts við leikskólann Pálmholt.

Telst þetta varða við 1. mgr., sbr. 2. mgr. 45. gr. A, og 1. mgr. 48. gr., sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

I.

Ákærði hefur komið fyrir dóm og játað sök hvað varðar önnur ákæruatriði en vörslur á ecstasy eins og nánar greinir í næstu málsgrein hér á eftir. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá verknaði sem í ákærum er lýst og hann hefur játað að hafa framið. Eru þeir rétt heimfærðir til refsiákvæða, að öðru leyti en því að sækjandi gat þess við munnlegan málflutning að láðst hefði að vísa til 1. mgr. 63. gr. og 59. gr. umferðarlaga í I. kafla ákæru frá 28. mars sl. Verknaðarlýsingu er að finna í tilvitnuðum reglugerðarákvæðum í ákærunni og í 1. mgr. 100. gr. umferðarlaga segir að brot gegn lögunum eða reglum sem settar eru samkvæmt þeim varði nánar greindum refsingum. Reglugerðir þessar eru báðar settar með heimild í umferðarlögum, eins og rakið er í 37. gr. reglugerðar 751, 2003 og 26. gr. reglugerðar nr. 822, 2004. Að þessu athuguðu þykir ekki varhugavert að refsa ákærða fyrir að vera ekki með skráningarnúmer framan á bifreiðinni og með rangan lit á númeraljósum á skráningarnúmerinu að aftan. Verður lagður dómur á málið um þau ákæruatriði sem ákærði hefur gengist við, án frekari sönnunarfærslu en þegar hefur farið fram, með heimild í 164. gr. laga nr. 88/2008.

II.

Ákærði neitar að hafa verið með í vörslum sínum 42,80 grömm af ecstasy og 3 töflur af sama efni á heimili sínu að ... á Akureyri, miðvikudaginn 12. október 2011, eins og honum er gefið að sök í fyrstgreindu ákærunni. Efni þessi fundust við húsleit lögreglu, sem heimiluð var með úrskurði dómsins 1. september 2011. Leitina gerðu þrír lögreglumenn og ritaði Ö rannsóknarlögreglumaður frumskýrslu um hana. Í upphafi leitarinnar vísaði ákærði lögreglumönnum á frystihólf í ísskáp og sagði að þar væru pakkningar með amfetamíni og fundust þrjár slíkar í frystihólfinu, auk þess sem marihúana fannst þar í glerkrukku. Í eldhússkáp fannst smáræði af kannabisefnum í viðbót svo og grammavog með hvítum efnisleifum og hvítt duft, sagt íblöndunarefni. Í peningaskáp í svefnherbergi fannst glerkrukka með ætluðu marihúana og einnig ætlað íblöndunarefni. Þar fannst einnig töluvert magn af lyfseðilsskyldum lyfjum og meira af lyfjum fannst í áltösku í öðru herbergi og í skúffu í skáp í stofu á neðri hæð. Fíkniefnahundur merkti á hátalara sem stóð úti í glugga í stofunni. Segir í skýrslunni að við skoðun hafi mátt sjá að skrúfur í hátalaranum væru byrjaðar að eyðast og því hafi verið augljóst að búið hafi verið að eiga við þær. Þær hafi verið losaðar og hátalarinn opnaður. Inni í honum hafi fundist tvær pakkningar, bleikt duft í glærum plastpokum. Hafi mátt sjá töflubrot í sama lit í pokunum og af því hafi mátt ráða að duftið væri töflumulningur. Eru efnin sem fundust í þessum hátalara þau sem ákærði neitar að hafa haft í vörslum sínum.

Í efnaskýrslu tæknideildar lögreglustjórans á höfuðborgarsvæðinu eru efni sem fundust í hátalara í stofu tilgreind í þremur liðum undir efnaskrárnúmeri 21463, þ.e. liðum 10, 11 og 12. Er liður 10 tilgreindur 17,70 grömm af ecstasy, örvandi efni sem hafi gefið svörun sem MDMA í forprófi og sé bleikur töflumulningur. Nr. 11 er 24,10 grömm af hinu sama. Nr. 12 eru 3 stk. af bleikum töflum með W merki á annarri hlið, af ecstasy, örvandi efni sem hafi gefið svörun sem MDMA í forprófi. Í matsgerð Rannsóknarstofu Háskóla Íslands í lyfja- og eiturefnafræði, dagsettri 21. nóvember 2011, kemur fram varðandi efni í lið nr. 10, að með blettagreiningu á þynnu, gasgreiningu á súlu, massagreiningu, vökvagreiningu á súlu og efnaprófun, hafi fundist að sýnið hafi innihaldið MDMA. Hafi efnaprófin bent til þess að MDMA væri að mestu á formi MDMA klóríðs. Styrkur MDMA í sýni hafi verið 27%, sem samsvari 32% af MDMA klóríði.

Þá kemur fram í matsgerð II frá sömu rannsóknarstofu, sem er dagsett sama dag, að beðið hafi verið um mat á styrkleika þessa efnissýnis miðað við götustyrkleika. Segir í matsgerðinni að götustyrkleiki á MDMA dufti sé ekki þekktur. Meðalstyrkleiki MDMA í duftsýnum sem hafi komið til rannsóknar á Rannsóknarstofu í lyfja- og eiturefnafræði frá árinu 2005 sé 52%, en þau hafi verið á bilinu 2-80%. Mikill meiri hluti MDMA sýna sem komi til rannsóknar sé á töfluformi. Frá árinu 2007 hafi 44 sýni af MDMA töflum verið rannsökuð á Rannsóknarstofu í lyfja- og eiturefnafræði. Meðalþungi taflna á þessum tíma sé 0,235 grömm og meðalhlutfall MDMA í þessum sýnum sé 28%. Hlutfall MDMA í ofangreindu sýni sé því áþekkt og í töflum sem rannsakaðar hafi verið.

Skýrsla var tekin af ákærða á lögreglustöð að kvöldi 12. október 2011. Var hann auk annars spurður um bleikt duft og töflubrot sem fundust í hátalara. Neitaði hann að kannast við þetta duft. Kvaðst hann hafa keypt hátalarana auk magnara af A fyrir um einum og hálfum mánuði og hafa haft þá undir höndum síðan þá. Hann hefði ekki notað þá. Kvaðst hann ekki vita hver ætti þessi efni en taldi þó ólíklegt að það væri A. Lögregla rannsakaði þessa staðhæfingu ákærða ekki frekar, fyrr en eftir að ákæra hafði verið gefin út. Var skýrsla tekin af A 15. maí sl. Kvaðst hann ekkert kannast við að hafa átt fíkniefni á heimili ákærða, en kvaðst hafa selt honum tvo hátalara og magnara einhvern tímann um mánaðamót ágúst/september 2011. Sagði hann aðspurður að hann hefði ekkert átt við þessa hátalara, þ.e.a.s. ekki skrúfað þá neitt sundur eða slíkt. Aðspurður um það hvað hann hefði fengið fyrir hátalarana og magnarann sagði hann að ákærði hefði greitt honum nokkrar Rivotriltöflur.

III.

Ákærði bar fyrir dómi að nefndur A hefði gefið honum hátalarana 2-4 vikum áður en leitað var. Spurður um það að skrúfjárn hefði verið nálægt hátölurunum, handhægt til að losa keilu úr honum til að opna hann, sagðist ákærði vera með verkfæri út um alla íbúð. Ákærði nefndi að unnusta sín, B, hefði fengið hátalarana lánaða um skamman tíma. Hann kvaðst hafa greitt A 5.000 krónur fyrir magnarann og hafa fengið hátalarana með.

Lögreglumaðurinn Æ kvaðst hafa verið með hundinn og ekki tekið hátalarana í sundur. Hann staðfesti að ákærði hefði vísað á önnur efni í íbúðinni, en hann hefði þegar neitað að eiga efni sem fundust í hátalaranum.

Lögreglumaðurinn Ö sagði að þeir Þ lögreglumaður hefðu opnað hátalarann með skrúfjárni, sem hefði verið rétt hjá. Hann kvað lögreglu þekkja til A, en hann hefði aldrei verið stórtækur í vörslu fíkniefna svo vitað væri til, en kvaðst vita til þess að ákærði hefði mikið verið að rukka hann og kúga. Kvað hann A vera „minni máttar.“

Vitnið A staðfesti að hafa selt ákærða hátalarana í ágúst eða september. Hann kvaðst hafa fengið þá frá afa sínum og átt þá í nokkur ár. Hann kvaðst aldrei hafa tekið þá í sundur.

Vitnið B staðfesti að hafa verið með hátalarana að láni frá ákærða um skamman tíma og líklega skilað þeim í lok ágúst eða byrjun september sl.

IV.

Ákærði hafði haft hátalarann í vörslum sínum í um einn og hálfan mánuð eftir því sem helst virðist. Voru efni í honum því einnig í vörslum ákærða. Í framburði hans felst hins vegar að hann telur að saknæmisskilyrði skorti, þannig að honum verði af þeim sökum ekki refsað fyrir vörslur þessara efna. Kveðst hann hafa fengið hátalarann í sína vörslu án nokkurrar vitneskju um innihaldið.

Samkvæmt því sem kom fram í framburði Æ, sagði ákærði þegar á vettvangi að efnin í hátalaranum tilheyrðu honum ekki. Hefur hann borið á sama veg síðan. Lögregla rannsakaði þetta þó ekki frekar, fyrr en eftir að ákæra hafði verið gefin út. Var að skilja á framburði Ö að það hefði verið af þeirri ástæðu að ákærði hefði ekki verið talinn trúverðugur. Þetta er aðfinnsluvert, en leggja verður dóm á málið á grundvelli þess sem nú liggur fyrir.

Upplýst er að ákærði fékk hátalarann frá A, sem ber að hafa fengið hann frá afa sínum. Verður að telja ólíklegt að efnið hafi getað verið í hátalaranum án vitneskju A, ef það var í honum er ákærði fékk hann. A kveðst aldrei hafa opnað hátalarann. Lögreglumaðurinn Ö, sem kveðst þekkja til A, telur hann ólíklegan til að hafa undir höndum fíkniefni í því magni sem þarna var að finna. Við húsleitina var nærtækt skrúfjárn til að taka úr hátalaranum keilu til að fá aðgang að efninu og skrúfur sem losa þurfti til þess voru eyddar, líkt og þær hefðu verið losaðar oftar en einu sinni. Þá hafði ákærði fíkniefni undir höndum annars staðar í íbúðinni. Verður ekki byggt á því sérstaklega að hann vísaði lögreglu sjálfur á efni í frystihólfi en ekki í hátalara.

Þótt því verði ekki slegið föstu hvar og hvenær keila var tekin úr hátalaraboxinu, efnunum komið fyrir inni í því og keilan skrúfuð í það á ný, jafnvel oftar en einu sinni, með þeim afleiðingum að sá á skrúfuhausunum, verður ekki horft framhjá því að er húsleitin var gerð var skrúfjárn nærtækt sem hentaði til þessa verks. Þegar það atriði er metið með atvikum í heild, þykir framburður ákærða um að honum hafi verið ókunnugt um tilvist efnisins ekki vera trúverðugur. Verður hann sakfelldur fyrir vörslur á ecstasydufti og –töflum, eins og honum er gefið að sök í ákæru og þar er rétt heimfært til refsiákvæða.

V.

Sakaferill ákærða nær allt aftur til ársins 1994, en verður rakinn hér frá og með árinu 2006. Á því ári sætti ákærði samtals 16 mánaða fangelsi samkvæmt 5 dómum, fyrir brot gegn umferðarlögum, lögum um ávana- og fíkniefni, vopnalögum og 244. gr. almennra hegningarlaga. Honum var veitt reynslulausn 30. júlí 2007 og voru þá óafplánaðir 160 dagar. Voru þeir dæmdir upp 10. júlí 2008 og ákærði þá dæmdur í 6 mánaða fangelsi fyrir brot gegn lögum um ávana- og fíkniefni. Þann 18. desember sama ár sætti hann hegningarauka fyrir brot gegn lögum um ávana- og fíkniefni, en var ekki gerð sérstök refsing. Þann 15. október 2010 var hann dæmdur í fjögurra mánaða fangelsi fyrir brot gegn lögum um ávana- og fíkniefni og umferðarlögum og sviptur ökurétti í eitt ár. Var aftur um hegningarauka að ræða og enn þann 4. febrúar 2010, er ákærði var dæmdur í tveggja mánaða fangelsi fyrir brot gegn lögum um ávana- og fíkniefni og umferðarlögum og sviptur ökurétti í ár til viðbótar. Honum var veitt reynslulausn í eitt ár 12. ágúst 2010 og stóðu þá eftir 120 dagar af refsingunni. Áður en reynslulausn var veitt hafði hann framið smávægilegt brot gegn lögum um ávana- og fíkniefni og var dæmdur þann 20. september 2010 til greiðslu 38.000 króna sektar fyrir það. Þann 29. júní 2011 var hann dæmdur til greiðslu 60.000 króna sektar fyrir brot gegn lögum um ávana- og fíkniefni, framið 18. janúar 2011. Var þess ekki getið sérstaklega í forsendum dómsins að ákærði hefði rofið skilorð reynslulausnar, en tekið fram að sakaferill hans hefði ekki áhrif á ákvörðun refsingar.

Ákærði hefur nú tvívegis verið staðinn að vörslu fíkniefna í umtalsverðu magni, auk umferðarlagabrotanna, sem eru ítrekuð. Refsing hans, sem ber að tiltaka eftir reglum 77. gr. almennra hegningarlaga ákveðst með tilliti til magns efna og með hliðsjón af sakaferli ákærða, fangelsi í 10 mánuði. Frá því dregst gæsluvarðhald sem ákærði hefur sætt frá 25. mars sl.

Ákærði var fyrst sviptur ökurétti árið 1994 og sviptur þeim rétti ævilangt árið 1999. Í dómi Héraðsdóms Norðurlands eystra 15. október 2009 var tekið fram að með bréfi 15. mars 2007 hefði lögreglustjóri ákveðið að taka umsókn ákærða um ökuskírteini til greina og að honum yrði látið í té ökuskírteini þegar hann hefði staðist próf í umferðarlöggjöf, akstri og meðferð ökutækis og að öðrum skilyrðum uppfylltum. Fékk ákærði með þessu ökurétt endurveittan. Var hann síðan sviptur þeim rétti á ný með dómunum 15. október 2009 og 4. febrúar 2010, samtals í tvö ár. Rann sviptingartíminn út þann 27. október 2011. Ákærði hefur nú ítrekað brotið gegn 45. gr. a umferðarlaga. Ber að svipta hann ökurétti eftir reglu 6. mgr. 102. gr. umferðarlaga nr. 50/1987 með áorðnum breytingum. Samkvæmt því ákvæði skal svipting ökuréttar eigi vara skemur en tvö ár og allt að fimm árum eftir alvarleika brots og magni vínanda eða ávana- og fíkniefna í ökumanni við síðara brotið. Verulegt magn af amfetamíni, kókaíni og MDMA mældist í ákærða eftir akstur í janúar 2012 og verulegt magn kókaíns eftir akstur í mars 2012, auk annarra efna í minna mæli. Verður hann sviptur ökurétti í fimm ár frá birtingu dómsins að telja.

Gera ber efni upptæk eins og krafist er í ákæru og nánar er rakið í dómsorði.

Dæma ber ákærða til greiðslu sakarkostnaðar, sem nemur samtals 587.833 krónum samkvæmt yfirlitum rannsóknara. Málsvarnarlaun skipaðs verjanda hans, S-kk-ef A-kk-ef S-kk-ef hrl., og útlagður ferðakostnaður, ákveðast eins og í dómsorði greinir að meðtöldum virðisaukaskatti.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 10 mánuði. Frá því dregst gæsluvarðhald sem ákærði hefur sætt frá 25. mars sl.

Ákærði er sviptur ökurétti í fimm ár frá birtingu dómsins að telja.

Ákærði greiði 851.903 krónur í sakarkostnað, þar með talin málsvarnarlaun skipaðs verjanda síns, S-kk-ef A-kk-ef S-kk-ef hrl. 188.250 krónur og útlagðan kostnað hans, 75.820 krónur.

Gerð eru upptæk 58,38 grömm af ecstasy, 19 töflur af ecstasy, 23,19 grömm af marihúana, 7,16 grömm af hassi, 79,75 grömm af amfetamíni og 1,1 gramm af tóbaksblönduðu hassi.